**nu spune nimic**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sprijină-ți tâmpla de tâmpla mea

în noapte pe prispa asta în vers

și să ascultăm cireșii cum îmbobocesc

drumurile cum își întind oasele obosite

de atâtea roți, ani și pași, apoi se așază la loc

luna cum îndepărtează norii

și privește spre toate ferestrele

și mai departe spre drumurile cele mai îndepărtate

copiii lumii cum visează în culcușurile lor

foarte aproape de inimi de părinți

de noroc sau mai departe

istoriile cum se scriu singure sincer, curat

în cărți care se vor deschide oricând oricui

ora de poezie a corcodușilor și caișilor

care suflă în pumnișori din cauza răcorii întoarse

peste coroanele lor înflorite și să suflăm spre ei

să ascultăm privirea mai aproape de stele a plopilor canadieni

legănarea teilor la trecerea brizei

tălăzuirea mării ca o simfonie infinită

nu spune nimic, nu spun nici eu

numai brațele ne vom strânge peste noi

și peste tot

ca un ecuator imperfect al unui suflet

cu exact infinit inimi și în rest poezie

\_

Copyright Mariana Fulger